﻿Revista de Informatica Sociala nr. 7/ iunie 2007 www.ris.uvt.ro ÎNSEMNĂRI SOCIALE CU DEL.ICIO.US GABRIELA GROSSECK Universitatea de Vest din Timişoara Facultatea de Sociologie şi Psihologie Departamentul de Limbi Moderne şi Informatică Socială Bv. V. Pârvan nr. 4, cab. 029 300 223 Timişoara tel. 0256-592 266 email: ggrosseck@socio.uvt.ro blog: http.//grosseck.blogspot.com Rezumat Se consideră că era webului social a început cu lansarea pe piaţă a lui del.icio.us, unul dintre cele mai folosite instrumente din istoria recentă a Internetului. Acest articol va încerca să ofere o structură şi un cadru a utilizării în educaţie a del.icio.us, serviciul care a revoluţionat piaţa aplicaţiilor de social bookmarking. Astfel, după o scurtă introducere şi prezentare a facilităţilor sale, cititorul este orientat către secţiunea de avantaje şi limite, subliindu-se importanţa folksonomiei, ca element de noutate introdus de del.icio.us în cadrul serviciilor de social bookmarking. Articolul se încheie cu câteva recomandări adresate actorilor educaţionali. _____________ Gabriela GROSSECK este lector dr. în cadrul Facultăţii de Sociologie şi Psihologie, pe specializările Informatică şi Ştiinţele Educaţiei. Preocupările sale se îndreaptă spre aspectele sociale ale computerizării şi comunicarea educaţională în mediile electronice. Este redactor şef a Revistei de Informatică Socială, autoare a patru cărţi şi a peste 20 de articole şi studii în domeniul informaticii sociale. I. CONTEXT „Navigarea pe Internet, din ce în ce mai complexă, a devenit unul din principalele obstacole în utilizarea eficientă a reţelei. Aceasta se datorează, în mare parte, naturii dezorganizate a Internetului, în colecţii de site-uri şi documente a căror rată de creştere rapidă, exponenţială, conduce la dificultăţi ale utilizatorilor de a se descurca în hăţişul informaţional on-line. Pentru a face faţă acestei complexităţi există două posibilităţi: fie se reorganizează structura Internetului, fie se oferă fiecărui utilizator abilitatea de a-şi organiza o perspectivă individuală a reţelei. Deşi prima probabil că ar produce mai multe beneficii la nivel global, cea de a doua este mai uşor de realizat şi, cu avantaje imediate pentru utilizatorul individual sau un grup de internauţi.” Aceste rânduri se regăsesc într-o lucrare din septembrie 1994 a Michigan State University. A trecut aproape un deceniu până când visul universitarilor americani s-a împlinit prin apariţia unei modalităţi de organizare revoluţionară a conţinutului informaţional disponibil on-line, în funcţie de nevoile şi interesele individuale, oferit de către aplicaţia de social bookmarking del.icio.us. În accepţiunea generală un bookmark este o copie a URL-ului pe calculatorul pe care se lucrează (în folderul Bookmarks/Favorites al programului de navigare) şi desemnează o locaţie virtuală de unde se pot consulta/descărca ulterior resurse de orice tip (pagini web, fişiere media sau orice altă entitate online). Social bookmarking este o modalitate on-line de a reţine, clasifica, localiza şi partaja aceste resurse Internet, în funcţie de nevoile şi interesele individuale. Dintre site-urile de social bookmarking cel mai popular este del.icio.us, în special în rândul utilizatorilor non-tehnici, datorită faptului că este o modalitate simplă de a identifica, organiza, clasifica şi partaja site-uri. În plus este gratuit şi accesibil de oriunde din lume există o conexiune la Internet. Înainte de a trece la structurarea observaţiilor legate de oportunităţile educaţionale ale lui del.icio.us se impun câteva precizări: * Literal „bookmark” înseamnă „semn de carte”. În cazul del.icio.us deşi „bookmark” înseamnă link (URL-ul site-ului/paginii încărcate în browser) este mai mult decât atât: este o resursă preferată/de interes (text, imagine, fişier de orice tip – pdf, audio, video). Deoarece este mult mai uşor de recunoscut în forma originală îl voi aminti şi eu astfel. * În al doilea rând, din punct de vedere tehnic toate referirile din cadrul articolului sunt făcute pentru browserul FireFox şi extensiile sale pentru del.icio.us (bineînţeles că există şi alternative, IE sau Opera spre exemplu, dar prefer programul de navigare al companiei Mozilla pentru că este „mai rapid, mai sigur şi total personalizabil” după propriul stil. Cea mai simplă definiţie indică del.icio.us (http://del.icio.us) ca fiind un serviciu Internet gratuit de social bookmarking, un software social pentru identificarea, organizarea, reţinerea, descoperirea, clasificarea şi, în acelaşi timp, partajarea de resurse Web preferate nu numai între browsere şi staţii de lucru ci şi între oameni. Site-ul a apărut la sfârşitul anului 2003 şi acum este parte a companiei Yahoo (utilizarea sistemului rămânând deschisă oricărui internaut). În 2001, analistul de pe Wall Street, Joshua Schachter (considerat cel mai tânăr inovator al anului 2006 de către revista Technology Review) şi-a dat seama că are o problemă cu colecţia sa de resurse on-line (iniţiată la începutul anului 1990 şi denumită MemePool) care atinsese 20.000 de intrări. Aşa că a scris o mică aplicaţie MuxWay care să permită clasificarea linkurilor. Acest lucru l-a realizat atribuind etichete scurte resurselor. La scurt timp, o mie de utilizatori vizitaseră deja site-ul său, ceea ce l-a determinat pe Schachter să se gândească să dezvolte aplicaţia în folosul utilizatorilor de Internet. Astfel că, în 15 septembrie 2003, Muxway a fost înlocuit de del.icio.us, unul din puţinele servicii care a reuşit metamorfozarea informaţiei de pe Web: din simplu colecţionar de linkuri del.icio.us s-a transformat în organizator de resurse. Del.icio.us „a apărut dintr-o nevoie personală […] Am scris codul care a iniţiat del.icio.us deoarece acumulasem foarte multe link-uri care mă interesau, şi am dorit să le organizez şi să le pot împărţi cu uşurinţă, aşa că am scris aplicaţia şi baza de date iniţială”, a declarat Schachter, citat de ziarul spaniol El Mundo. Numele este un pic bizar pentru o aplicaţie dar a fost astfel ales încât să evidenţieze apetenţa pentru utilizarea unui instrument simplu şi eficient pentru organizarea paginilor web dar, mai ales identitatea sa americană (ultimele două litere .us reprezintă domeniul Internet de prim rang, la fel cum pentru noi este .ro). De la achiziţionarea sa de către Yahoo în 2005 (pentru aproximativ 30 milioane de dolari, după cum s-a zvonit în presă la momentul respectiv) numărul utilizatorilor a crescut rapid. Ca un exemplu, numai în perioada ianuarie-iulie 2006 (cf. HitWise) traficul a crescut cu 122% (figura 1). Figura 1 Traficul del.icio.us în perioada octombrie 2005- ianuarie 2007 sursa: Lee Rainie, PIP Tagging, http://www.pewinternet.org/pdfs/PIP_Tagging.pdf, pag. 4, 31 ian. 2007 Fără nici o promovare site-ul a ajus să aibă în septembrie 2006 un milion de utilizatori (conform statisticilor de pe blogul del.icio.us). Astfel, în numai trei ani de când a apărut în spaţiul virtual, del.icio.us a reuşit să convingă utilizatorii de avantajele de a fi incluşi într-o astfel de comunitate. Date recente (iunie 2007) indică del.icio.us pe locul patru în clasamentul celor mai vizitate 25 de site-uri de social bookmarking. Poate cel mai interesant aspect îl constituie însă profilul demografic. Studii conduse de LeeAnn Prescott şi Trevino în 2006 au arătat că predomină utilizatorii bărbaţi (59%), cu vârsta medie 30 de ani, au venituri ridicate, provin din mediul urban sau suburbii, tind să aibă educaţie superioară şi să fie adepţi timpurii ai tehnologiei. După cum a afirmat chiar inventatorul site-ului, marea majoritate a utilizatorilor del.icio.us sunt bloggeri, programatori, actori educaţionali (profesori, studenţi, bibliotecari), persoane interesate să descopere în permanenţă site-uri şi să le arate şi celorlalţi. Pagina de gardă a del.icio.us oferă într-un design minimalist (în stil Google) o privire asupra resurselor momentului (hotlist şi tags to watch). În plus constituie şi punctul de start în navigarea printre cele mai populare/recente linkuri postate. Pentru a vizualiza propria colecţie de resurse (după autentificare) se face clic în colţul stânga sus pe „your bookmarks”. Colecţia unui utilizator se găseşte la adresa de forma http://del.icio.us/username. Unitatea fundamentală a lui del.icio.us este postul. La fel ca la bloguri, acestea sunt în ordine inversă cronologică (figura 2). Figura 2 Interfaţa del.icio.us pentru contul propriu captură de ecran efectuată în data de 20 iulie 2007, http://del.icio.us/ggrosseck Utilizarea del.icio.us este facilitată de configurarea barei de instrumente din programul de navigare prin plasarea butonaşului „Bookmark This Page” (TAG). II. MINI-ATELIER DEL.ICIO.US Să urmărim câteva dintre facilităţile acestui sistem: 1.Crearea unei colecţii proprii de resurse web clasificate după cuvinte cheie (tag-uri), într-o manieră nestructurată ori liber structurată. Utilizatorul obişnuit are astfel posibilitatea să creeze o extraordinară bibliotecă de conţinut online. La adăugarea unei resurse (figura 3) se specifică URL-ul, descrierea sa, (Name), observaţii personale (opţional, Notes – 255 caractere maxim), tag-uri (Tags) - unul sau mai multe, separate prin spaţii. Resursa poate fi publică sau privată (opţiunea do not share a fost introdusă experimental în martie 2006). Figura 3 Adăugarea unei resurse captură de ecran efectuată în data de 20 iulie 2007 În formularul de adăugare se completează automat câmpurile URL şi titlul site-ului/descrierea sa (dacă se selectează un paragraf din pagina web el va apare în câmpul Notes). Formularul lucrează cu Ajax ceea ce permite ca la completarea tag-urilor să fie listate etichetele folosite de alţi utilizatori la înscrierea resursei respective (Recommended tags). În plus, dacă se dă clic pe oricare dintre acestea va apare în câmpul de taguri (în figură sunt marcate pe fond albastru). Similar, dacă se începe tastarea unui tag, sub formular vor fi listate tagurile utilizatorului ce încep cu literele respective, în ordinea frecvenţei, pentru a uşura selecţia lor. Operaţia de atribuire taguri se numeşte tagging. Aceasta poate avea mai multe forme. Spre exemplu funcţia din Google este denumită „bookmark”, în timp ce alte site-uri oferă astfel de posibilităţi atât de uşor încât utilizatorul nu-şi dă seama că deja urmează procedura. Există multe aplicaţii aliniate direcţiei social bookmarking care se referă atât la linkuri (furl, ma.gnolia, simpy), cât şi la posturile din bloguri (Technorati), imagini (flickr), ştiri (digg), hărţi (Frapper, Wikimapia) sau adnotarea de podcasturi audio (odeo) sau video (youtube) etc. (vezi şi curba adoptării tagurilor cf. specificaţiilor Gartner). Figura 4 Istoricul tagurilor sursa: Keller, 2007 2. Managementul informaţiilor marcate (salvarea resurselor altor utilizatori, editarea, ştergerea lor etc.). Del.icio.us poate fi privit ca un instrument de editare, cu ajutorul căruia fiecare utilizator îşi structurează Webul în manieră proprie. Del.icio.us pune la dispoziţie mai multe modalităţi de management a resurselor din colecţia proprie: din pagina de resurse, meniul navigatorului, cu ajutorul butoanelor extensiilor instalate etc. Ultima oferă mai multe opţiuni: apar informaţii despre data postării, cele mai populare taguri, câmpul Keywords oferă o scurtătură pentru URL-ul resursei postate, se poate şterge resursa direct din fereastra de editare ş.a.m.d. Orice pagină del.icio.us permite subscrierea cu RSS, micul butonaş portocaliu de la baza site-ului (contul propriu are RSS-ul http://del.icio.us/rss/username). Urmărirea colecţiilor, a subcolecţiilor unor utilizatori sau caracterizate prin anumite taguri se poate face prin abonarea la RSS-urile corespunzătoare. Acest lucru se mai poate face prin adăugarea în reţeaua proprie a utilizatorilor despre care ştim că se informează în domenii de interes şi pentru noi prin opţiunea your network (la http://del.icio.us/network/username apar resursele adăugate de toţi utilizatorii din reţeaua utilizatorului username) sau prin subscrierea la anumite resurse pe care le specificăm prin subscriptions (la http://del.icio.us/subscriptions/username apar resursele altor utilizatori caracterizate prin tagurile specificate). 3. Personalizarea. Marcarea socială oferă posibilitatea tuturor utilizatorilor să facă publice listele lor de website-uri sau să le păstreze private. Alţi utilizatori pot consulta aceste liste şi pot alege să le salveze. În acest fel, fiecare internaut îşi crează propria viziune asupra Internetului, în concordanţă cu natura reţelei, care nu este o entitate organizată ci o încrengătură de site-uri. 4. Căutarea în del.icio.us are trei opţiuni: propria colecţie, biblioteca generală de linkuri şi webul (căutarea este posibilă şi prin butonul „Search Your Bookmark”). Astfel del.icio.us folosit ca şi motor de căutare permite: găsirea altor resurse utile, abonarea la cele de interes, filtrarea resurselor pentru consumul personal (nu numai că se poate căuta printre linkurile tuturor utilizatorilor care au decis să-şi facă publice resursele ci se pot alege doar acelea care sunt corespunzătoare intereselor proprii) precum şi căutarea după fişiere de un anumit tip (exemple de localizare de fişiere media pentru Web2.0 http://del.icio.us/tag/system:media:video+web2.0 sau http://del.icio.us/tag/system:filetype:mp3+Web2.0 ). Figura 5 Căutarea cu del.icio.us captură de ecran efectuată în data de 23 iunie 2007 (http://del.icio.us/ggrosseck/opensource%2Boffice2.0) Căutarea cu ajutorul tagurilor se face tastând eticheta dorită după adresa contului utilizatorului username http://del.icio.us/username/tag (figura 5). În partea dreaptă sunt afişate toate tagurile utilizatorului username (şi categoriile în care sunt incluse, dacă este cazul). În coloana alăturată se pot vedea tagurile relaţionate (se face clic pe + pentru combinarea conceptelor) La http://del.icio.us/username/tag1+tag2 se află resursele caracterizate prin tagurile specificate tag1 şi tag2. În plus, putem considera RSS-urile acestor pagini ca RSS-uri de căutare. Uneori, colecţiile del.icio.us de dovedesc mai eficiente în localizarea de resurse web decât motoarele de căutare pe Internet. 5. Informarea/Documentarea. Del.icio.us este în esenţă un serviciu de marcare socială, un sistem excelent pentru arhivarea informaţiilor favorite de pe net, urmărirea subiectelor fierbinţi pe o temă şi a resurselor noi din anumite domenii, pentru descoperirea altor site-uri noi şi/sau explorarea colecţiilor altor persoane. Adevărata putere a lui del.icio.us rezidă însă într-o anumită formă de „inteligenţă colectivă”, deoarece mereu se adăugă, se revizuiesc şi se filtrează noi informaţii. Se instituie astfel aşa numita arhitectură a participării (Hammond ş.a., 2005). 6. Evaluarea. Cumpărarea de către Yahoo! (o mişcare de marketing importantă a companiei, alături de achiziţionarea Flickr) a condus la o creştere masivă a numărului de utilizatori şi, implicit, a calităţii site-urilor înmagazinate. O resursă este considerată importantă cu cât apare în mai multe conturi de del.icio.us, fapt observabil prin numărul de persoane ce au adăugat respectiva resursă (ataşat fiecărui link). Astfel numărul de persoane care au salvat un anumit site se transformă în indicator al valorii/utilităţii/notorietăţii resursei respective. Dând clic pe contorul care indică magnitudinea resurselor se accesează colecţiile utilizatorilor respectivi şi tagurile sub care au salvat resursa. De exemplu resursa Open Source Windows din colecţia del.icio.us/ggrosseck a mai fost salvată (în momentul scrierii acestui articol) de 5099 utilizatori. Dând clic pe acest număr se afişează colecţiile respectivilor utilizatori, putându-se descoperi şi alte resurse utile (o resursă comună – poate - indica un domeniu de interes comun). La del.icio.us/popular apar resursele salvate de cei mai mulţi utilizatori, iar la del.icio.us/tag tagurile cele mai utilizate, paginile putând fi bineînţeles urmărite şi prin RSS. Figura 6 Nor de taguri captură de ecran efectuată în data de 25 iunie 2007, http://del.icio.us/tag/ Spre deosebire de motoarele de căutare clasice (Google, Yahoo!), acest sistem are avantajul că importanţa unei resurse este decisă de un om, nu de un algoritm. 7. Colaborarea/Comunicarea. Cu toate că facilitatea existentă „your network” este corelată mai mult cu bookmarkurile salvate de utilizatorii de Internet decât cu internauţii înşişi, ne bazăm pe experienţa/opinia acestor persoane pe care le-am inclus în reţeaua noastră şi care au evaluat deja resursa respectivă (utilizatorii pot opta pentru includerea în reţea a persoanelor cu interese similare atribuindu-le statutul de „membru” sau doar de „observatori” - fan). „Ne unim forţele pentru a oferi oamenilor posibilitatea de a-şi aminti lucrurile împreună. Este un site pentru o memorare colectivă” spune Joshua Schachter. Marele câştig al acestui serviciu este astfel dat de sporirea gradului de încredere pe care utilizatorii îl au în utilitatea şi acuraţetea resurselor salvate de utilizatorii din reţeaua proprie. Comunicarea de resurse se poate face atât prin „links for you” cât şi prin atribuirea tagului „for:username”. Condiţia este ca internautul căruia îi trimitem resursa să aibă cont. 8. Salvarea de comentarii. Chiar dacă au apărut aplicatii specifice pentru salvarea comentariilor şi urmărirea răspunsurilor la posturile din bloguri, mulţi utilizatori folosesc tag-ul mycomments pentru a salva comentariile trimise la alte bloguri (la del.icio.us/tag/mycomments apar comentariile utilizatorilor ce folosesc acest tag). III. DE CE SĂ UTILIZĂM DEL.ICIO.US? Del.icio.us nu este un serviciu revoluţionar (aplicaţii de social bookmarking există de peste un deceniu) dar ce a adus într-adevăr nou, răsturnând cam tot ceea ce ştiam despre interacţiunea cu Webul, este clasificarea conţinutului on-line conform vocabularului propriu. Activitatea prin care utilizatorii etichetează, conform propriilor criterii, adrese de website-uri ori reprezentări de resurse (în fapt orice obiect identificabil prin URL) este cunoscută sub denumirea de folksonomie (folksonomy, engl = folk+taxonomy). Figura 7. Un model de etichetare sursa: Marlow ş.a. (2006)Această taxonomie populară / clasificare socială informală a netului descrie în acelaşi timp utilizatorii (U), resursele (R), tagurile (T) şi modul personal de asignare a etichetelor pentru o anumită resursă (Y). Conform Hotho, Jaschke, Schmitz şi Stumme (2006) folksnomia poate fi definită ca un tuplu: în care U, T şi R sunt seturi finite, Y este o relaţie ternară între ele (de ex.), iar este relaţia unui utilizator specific cu tagurile sale şi cele din reţea (de ex. ). Se consideră că această modalitate colectivă şi spontană de a indexa în mod liber informaţia de pe Internet ar da o rezolvare parţială a Webului semantic. Mai mult, ar putea fi baza noului Web educaţional. Cu toate că folksonomia promite să redefinească navigarea/căutarea pe Web, problema cea mai acută a del.icio.us o constituie tocmai împărţirea informaţiei de pe Web în categorii. Deoarece cele trei axe ale lui del.icio.us sunt utilizatorii, resursele şi tagurile, Schachter nu a impus reguli în ceea ce priveşte modul de etichetare, ci a lăsat această taxonomie a resurselor on-line la latitudinea internauţilor. Practic a făcut ceea ce stipulează Web 2.0: a pus puterea în mâna utilizatorilor. Figura 8 Etichetarea socială a resurselor (social tagging) Persoane diferite etichetează aceiaşi resursă online cu taguri diferiteMai multe persoane se folosesc de tagurile recomandate pentru a eticheta resurse online sursa Ericka Menchen Trevino, 2005, http://blog.erickamenchen.net/wp-images/SBS.jpg Taggingul fiind în fapt o operaţie foarte personală, mulţi dintre internauţi nu ştiu cum să folosească însemnarea site-urilor, ceea ce se transpune în stiluri diferite de marcare a Webului. Javier Cañadas (2006) propune patru stiluri de etichetare pentru utilizatorii de del.icio.us: 1. Stilul egoist. Atribuim etichete numai în context individual. Tagurile au semnificaţie personală (numai pentru beneficiul propriu), sunt nerelavante pentru alţi utilizatori şi dificil de pus în contextul social al reţelei de utilizatori del.icio.us (de exemplu: Oliver, pentruTiya etc. înseamnă resurse salvate pentru soţ sau fetiţa mea). Cu timpul este posibil ca acest tip de utilizator să clasifice conţinutul cu etichete mai general acceptate, mai tematice. Acest lucru nu exclude egoismul dar atribuie o anumită utilitate socială tagurilor (cu alte cuvinte, în cazul del.icio.us valoarea socială a folksonomiei este reziduală). Beneficiul social al unei astfel de clasificări constă în maturitatea utilizatorului. 2. Stilul prietenos. Atribuim etichete pentru cercul nostru de cunoştinţe: prieteni, colegi, parteneri de proiecte etc. Stilul este specific atât grupurilor mari cât şi celor reduse numeric. Beneficiul social este mare iar motivaţia constă în apartenenţa la grup, dorinţa de a împărtăşi cu alţii ceea ce ştii, de a contribui la conţinutul on-line. 3. Stilul altruist. Se atribuie etichete cât mai generale şi cât mai multe pentru o resursă. Se încearcă o descriere prin cuvinte cheie cât mai obiectivă/realistă a resursei postate, de interes pentru marea masă de utilizatori a celui mai popular serviciul de marcare socială. Beneficiul social este imens pentru că implică generozitate. „Recuperarea” informaţiilor are loc cu uşurinţă datorită înţelegerii observaţiilor ataşate postului şi interpretării etichetelor. Motivaţia este scăzută deoarece implică multă muncă şi nu se obţine nici un beneficiu. 4. Stilul popular. Etichetarea cât mai populară se foloseşte pentru a primi cât mai multe vizite. Beneficiul social – absolut nici unul. O astfel de etichetare este considerată spam (se întâlnesc resurse marcate cu top10, sex, interesant etc.). Procedura de spagging (spam-tagging) este considerată artificială şi este dezaprobată de ceilalţi utilizatori deoarece reflectă tendinţa unor marketeri de a o obţine o clasare cât mai bună în listingurile de rezultate ale motoarelor de căutare. În fiecare dintre noi se regăseşte un stil sau altul sau o combinaţie de stiluri. Depinde de context, de timpul când are loc etichetarea, motivaţia alegerii postării unui link etc. dar mai ales de linkul însuşi. Mai mult, din figura 9 se observă că valoarea personală precede valoarea de reţea. Dacă 1000 de oameni salvează un link înseamnă că acel link este valoros şi are relevanţă personală. Cu toate acestea, nu putem credita ideea că valoarea socială este asociată din start unei resurse pentru că aceşti internauţi nu se gândesc la agregare atunci când postează. Mai mult, un sistem de tagging general valabil nu va fi suficient dacă nu se aplică mecanisme corectoare la nivel individual, bazate pe cunoaşterea motivaţiei şi stilului de etichetare a utilizatorilor (figura 10). În acest caz vorbim deja de o etichetare profesională, ceea ce vine în contradicţie cu folksonomia promovată de del.icio.us. Adam Mathes, într-un articol publicat în decembrie 2004, a rezumat această problemă într-o propoziţie: „O folksonomie reprezintă în acelaşi timp ceea ce este mai bun şi mai rău în organizarea informaţiei”. Figura 9 Implicarea utilizatorilor în constituirea sistemului informaţionalFigura 10 Motivaţia în funcţie de utilitatea socială a stilurilor de etichetare Numărul persoanelor care atribuie etichete resurselor A = Utilizare personală B = Serendipitate C= Însemnare socială (social tagging) D = Sistem matur Magnitudinea resurselor adaptare după Thomas Vander Wal (2007)adaptare după Cañadas (2006) Del.icio.us are desigur beneficii şi limite. Voi puncta doar câteva dintre acestea, şi anume cele cu implicaţii directe asupra procesului de învăţământ. Avantaje: * Independenţa de platformă. Nu contează sistemul de operare folosit şi nici browserul. Există acele mici butonaşe care se pot instala (configurarea barei de instrumente se face direct din navigator). * Uşurinţa în utilizare: nu este nevoie de memorarea adreselor şi nici nu necesită cunoştinţe tehnice speciale. * Ubicuitatea: se pot salva şi accesa site-uri de pe orice calculator conectat la Internet, de oriunde din lume. * Maleabilitatea – ca orice structură bună, permite transmiterea socială a informaţiei, prin capturarea asociaţiilor de concepte individuale şi difuzarea lor publică. * Serendipitatea: navigarea socială conduce la descoperirea de linkuri/colecţii utile. * Inteligenţa colectivă face tranziţia de la experienţa personală la cea de reţea, întărind totodată sinergia del.icio.us (spre exemplu, autorul cunoscutei colecţii de resurse educaţionale wwwtools for teachers, Graeme Daniel, colaborează cu vizitatorii şi abonaţii la newsletter prin colectarea de resurse interesante la del.icio.us/tag/wwwtools). * Crearea de comunităţi de învăţare dinamice şi/sau de interese similare: del.icio.us permite crearea unei biblioteci personale de resurse care pot fi etichetate, clasificate în mai multe categorii, partajate cu alţii, împrumutate de la alţii, pot fi publicate pe blog sau pe pagina personală, pot fi urmărite prin RSS, exportate sub formă de fişier HTML etc. Practic procesul de etichetare se transformă într-o interacţiune socială: atât o expresie a sinelui în comunitatea de utilizatori cât şi reflecţia relaţiei comunităţii cu sinele. Dezavantaje: * Fiind un serviciu web este necesară existenţa unei conexiuni on-line. * Absenţa tagurilor. Conform unui raport Pew Internet se pare că doar 28% dintre utilizatorii de Internet americani încadrează resursele web (conţinut foto, posturi blog) într-o categorie. * Absenţa controlului vocabularului. Tagurile nu se supun nici unei ierarhii ceea ce îi imprimă lui del.icio.us un caracter un pic haotic şi ambiguu. Există într-adevăr acele taguri relaţionate care clasifică categoriile în funcţie de URL-uri comune, dar baza de date fiind a utilizatorilor nu există o standardizare. Tocmai flexibilitatea, fluiditatea sistemului şi înlăturarea controlului impus de o anume taxonomie au crescut popularitatea lui del.icio.us. În plus, deoarece tagurile pot crea confuzie (London poate să însemne un link către harta turistică a Londrei sau către un volum scris de Jack London) este recomandabil ca, din când în când, etichetele să fie reorganizate (redenumite, incluse în alte categorii sau chiar şterse). * Incosistenţa termenilor. Alegerea unei categorii este bine să se facă după explorarea celor existente în reţea. Cu alte cuvinte, nimeni nu zice că tagul „educaţie” nu este bun, dar se limitează accesul la linkurile strânse doar utilizatorilor care cunosc limba română. Mai mult, atâta vreme cât nu se specifică altfel, linkurile sunt publice iar încadrarea resursei on-line într-o categorie denumită necorespunzător poate cauza şi neajunsuri („inamic” pentru şef, spre exemplu). * Comasarea tagurilor şi înlăturarea dihotomiei singular-plural: „blog”, „bloguri”, „blogging”, „blogosferă” etc. - în loc de patru etichete este de preferat una singură. * Evoluţia limbajului (sinonime, scrierea cu sau fără spaţii, cu sau fără majuscule, cu sau fără liniuţă, limba etc.). Deoarece nu se face distincţie între literele mari şi mici se cere atenţie sporită la scrierea tagurilor – în cadrul expresiilor se foloseşte ori „liniuţa” ori se unesc cuvintele (exemplu: social_bookmarking sau socialbookmarking şi nu social bookmarking pentru că rezultă două categorii: „social” şi „bookmarking”). * Lipsa de precizie: greşeli de ortografie, termeni incorecţi încadraţi (fără categorie, în mai multe categorii fără legătură cu conţinutul resursei), superficialitate, nesiguranţă etc. * del.icio.us nu este o reţea socială în adevăratul înţeles, centrată pe oameni mai mult decât pe date. Spre exemplu, singura modalitate de a-ţi crea un profil este includerea unui link către blogul sau pagina proprie, ceea ce face dificil de găsit persoane cu interese similare. Aspectele sociale mai trebuie îmbunătăţite şi acest lucru se poate face, spun specialiştii, prin includerea de comentarii, grupuri etc. chiar şi clustere de URL- ceva în genul Flickr sau recomandări de linkuri. „Nu este vorba numai de a-i ajuta pe oameni să se întâlnească în funcţie de interesele care îi leagă, ci şi într-un anumit context”, a subliniat Joshua Schachter. Totuşi, frumuseţea lui del.icio.us constă în simplitate şi eficienţă, de aceea upgrade-ul social prevăzut rămâne ca o funcţie periferică pentru majoritatea utilizatorilor săi. * Poluarea informaţională. Un număr mare de linkuri şi/sau o reţea numeroasă poate însemna mai mult timp/atenţie alocat parcurgerii unor fluxuri informaţionale care nu sunt calitative. * Existenţa concurenţilor pe piaţa serviciilor social bookmarking educaţionale precum: CiteULike şi connotea (utilizate pentru organizarea articolelor cu caracter ştiinţific), ScuttlEdu (o comunitate de partajare linkuri între profesorii din mediul preuniversitar), diigo (folosit în mediul academic), LibraryThing (pentru adnotarea cărţilor) sau BibSonomy (pentru bibliotecari) etc. (figura 11) * Interfaţa mai are încă lacune: designul este neprimitor, lipseşte facilitatea de drag-and-drop a tagurilor atunci când se postează un link, actualizarea nu se face chiar ca în timp real, serviciul cu clienţii este deficitar (unii internauţi se plâng că primesc răspuns la sesizările lor după săptămâni) etc.Figura 11 Matricea celor mai utilizate servicii de social bookmarking adaptare după Hammond ş.a. (2005) IV. CUM POATE DEL.ICIO.US SĂ SPRIJINE PREDAREA şi ÎNVĂŢAREA? Pornind de la aspectele descrise anterior mă voi rezuma doar la câteva recomandări de utilizare a del.icio.us în cadrul procesului de învăţământ, pe care orice actor educaţional le-ar putea adapta contextului propriu: * Disponibilitatea şi siguranţă în accesarea resurselor. În primul rând del.icio.us este util persoanelor care lucrează pe mai multe calculatoare, cum sunt studenţii la facultate şi în cămine, profesorii la şcoală şi acasă etc. Aceştia pot însemna de oriunde cărţile, filmele, muzica preferată, chestiuni despre care doresc să blogheze, pot folosi categoriile del.icio.us pentru planificarea unei călătorii, participarea la o conferinţă, ca addenda la CV, suport pentru dezvoltarea personală etc. * Completarea bibliografiei. Taguri din colecţia personală pot fi recomandate ca şi surse de documentare, pentru pregătirea unei lucrări (articol, referat, proiect etc.) pentru studenţii participanţi în diferite cursuri. Mai bine spus aceştia se pot abona la RSS-urile anumitor categorii (să nu uităm că toate conturile şi tagurile sau combinaţii de taguri au RSS-uri asociate). Chiar şi instituţiile de învăţământ pot crea conturi del.icio.us care să facă trimitere la resurse ce interesează profesorii, studenţii sau chiar membrii comunităţilor locale. * Mecanism în construirea de comunităţi de învăţare. La fiecare curs se poate stabili cu studenţii un tag (ce se poate urmări prin RSS în agregatorul favorit) care să fie folosit pentru resurse ce le considerăm utile (pentru alţi utilizatori aceste taguri s-ar putea să nu aibă nici o semnificaţie). Studenţii pot fi invitaţi să contribuie la această arhivă de linkuri. În plus, aceştia încep să-şi recomande unul altuia site-uri, aducând contribuţii la resursele cursului. Cel puţin două sunt avantajele imediate: a) baza de linkuri creşte de la an la an şi rămâne disponibilă studenţilor şi după absolvire iar profesorii au resurse mai bogate pentru anul academic următor şi b) după terminarea cursului cei interesaţi pot să se folosească de tagurile utilizate pentru a rămâne informaţi. Aceasta permite ruperea barierelor între învăţarea formală şi cea de-a lungul vieţii. În plus poate creşte coeziunea de grup şi apartenenţa la comunitate. * Cercetare. Acelaşi mecanism, de schimb de resurse prin tag-uri unice, poate fi ales în colectarea de resurse utile în proiecte derulate mai ales cu parteneri străini, în comunicarea cu studenţii ce-şi pregătesc lucrarea de disertaţie sau master. Pe de altă parte, una dintre cele mai interesante provocări adresate cercetătorilor este modul în care oamenii înţeleg informaţiile din del.icio.us şi cum le pot transforma în cunoştinţe. Uneori, posturile sunt un pic greoaie în descifrare, mai ales că pot fi în toate limbile pământului, pot să nu aibă taguri sau observaţii ataşate. În plus, del.icio.us fiind un utilitar open-source atât profesorii cât şi studenţii care au cunoştinţe de programare pot îmbunătăţi codul sursă conform propriilor interese (spre exemplu delicios.href.ro este un proiect românesc licenţiat sub termenii GNU General Public License). * Lucrul colaborativ. Del.icio.us poate fi folosit ca suport pentru proiectele individuale sau de grup. Studenţii/profesorii comentează, etichetează cu comentarii de calitate resursele, partajează linkurile etc. În acest mod, „audienţa” contului del.icio.us poate creşte (nu se ştie niciodată ce autoritate în domeniu poate să se aboneze la arhiva de linkuri) iar studenţii/profesorii devin surse credibile de informaţie, evanghelizatori ai cunoaşterii (cu cât reţelele sunt mai „deschise” cu atât creşte calitatea conţinutului informaţional). * Editarea de materiale educaţionale. Del.icio.us poate fi folosit şi ca suport bibliografic pentru editarea de reviste, jurnale, cărţi etc. Spre exemplu: serviciul de publicare a JISC's e-Learning Focus a iniţiat un cont public la http://del.icio.us/elearningfocus, în care abonaţii acestuia pot consulta o serie de site-uri, sau, resursele pe baza căruia se editează rapoartele Horizon sunt salvate la http://del.icio.us/tag/hz07+user_content. Un alt exemplu îl constituie crearea de „mini-teste”: fiecărei pagini web postate i se asociază în loc de descriere o întrebare în câmpul Name. Răspunsul studenţilor (care depinde de citirea informaţiilor din pagina web) va fi scris în câmpul Notes şi atribuirea de etichete corespunzătoare în câmpul Tags. * Mecanism pentru feedback formativ, informal. Profesorul poate să descopere nevoile şi interesele studenţilor urmărindu-le conturile: ce taguri folosesc, cum adnotează resursele, cum le clasifică etc. Având un astfel de indicator a ceea ce caută studenţii ca resurse de învăţare, tutorele/lectorul poate face predarea mult mai eficientă. * Dezvoltarea abilităţilor de management a conţinutului. Capturarea unei resurse web este în fapt o activitate cognitivă, constructivă în primul rând (se fac aprecieri asupra resursei, dacă este importantă, dacă merită partajată cu alţii ş.a.m.d.). În al doilea rând etichetarea, includerea linkului în categorii şi atribuirea de observaţii reprezintă o apreciere calitativă a resursei. Alături de veghea documentară prin RSS acest lucru nu poate decât să fie benefic studenţiilor care au probleme în învăţare: îi ajută să se organizeze, să-i angajezeze în procesul de învăţare ş.a.m.d. * Observarea modelelor de comunicare: webul semantic ca exemplu de interacţiuni. Descrierea modelului prin observarea elementelor care îl compun. * Observarea aspectelor semantice ale limbajului.. Etichetarea socială (social tagging) permite dezvoltarea limbajului colocvial (cotidian, conversaţional) deoarece studenţi deprind aptitudini de a folosi propriile lor cuvinte atât pentru descrierea cât şi pentru căutarea de conţinut on-line. * Pentru actorii educaţionali care au blog del.icio.us oferă o serie de opţiuni care permit publicarea celor mai recente linkuri în blog (linkroll, tagroll, daily blog posting etc.). Bloggerii adoră să facă publice site-urile salvate (în plus se atribuie şi o notă de dinamism blogului). (figura 12). Mai mult, se pot adăuga butonaşe de adăugare a posturilor în serviciul de social bookmarking preferat. * Pe baza tagurilor din del.icio.us se pot genera diagrame. Aceste vizualizări grafice se materializează fie în prezentarea conţinutului sub o altă formă (o altă interfaţă, spre exemplu), fie se mixează conţinutul cu alte site-uri, obţinând aşa numitele mashup-uri (spre exemplu digglicious arată cele mai populare linkuri pe baza conţinutului din digg şi del.icio.us), fie se axează doar pe explorarea vizuală a unui singur cont. În educaţie, posibile întrebuinţări pot fi: * crearea de reţele de relaţii (spre exemplu del.icio.us network explorer este o modalitate de a explora partea „socială” a lui del.icious - se vizualizează legăturile dintre conturi, interactivitatea, cum se crează nodurile etc.); * crearea de hărţi conceptuale (spre exemplu cu Mind My Map se pot vedea relaţiile dintre taguri); Figura 13 Explorări vizuale pentru del.icio.us captură de ecran efectuată în 20 aprilie 2007captură ecran efectuată în 26 aprilie 2007 * vizualizarea conţinutului tagurilor - cea mai populară reprezentare este folosind norii de taguri (tag clouds). Într-un nor tagurile sunt afişate fie în funcţie de frecvenţa de apariţie folosind culori sau fonturi de diferite mărimi fie în ordine alfabetică. Există trei tipuri de nori: personali – care conţin doar tagurile uni anumit utilizator; locali – care conţin tagurile unei comunităţi de utilizatori şi globali – care cuprind toate etichetele disponibile din aplicaţia folosită (figura 14). * monitorizarea oculară a conturilor (sesiuni de eye-tracking pentru ergonomia navigării, înţelegerea supraîncărcării informaţionale, a modelelor informaţionale pe web ş.a.m.d.); Figura 14 Nor de taguri pentru contul propriu captură de ecran efectuată în 20 iunie 2007 cu Extispicious (http://kevan.org/extispicious) pentru contul propriuFigura 15 Sesiune de eye-tracking pentru pagina de gardă del.icio.us captură de ecran efectuată în 12 iulie 2007 * geolocalizare (geo-taggingul util, spre exemplu în antropologie urbană). Vizualizarea linkurilor se face foarte uşor şi rapid prin asignarea de coordonate (latitudine şi longitudine) unui link pentru a fi vizualizat pe o hartă (de exemplu pentru locurile unde ne petrecem vacanţele sau unde mergem la conferinţe); * şi multe alte aplicaţii (se pot urmări interesele utilizatorului vs. popularitatea linkurilor, spaţiul linkurilor individuale, diagrame cu linkurile recomandate etc. – vezi figura 15). În reprezentările grafice ceea ce contează este diversitatea şi libertatea de a alege un anumit mod de explorare (poate cel mai interesant aspect în explorările vizuale este cel prin care se observă cum del.icio.us urmează legea distribuţiei puterii, adică 20% dintre utilizatori deţin controlul a 80% din linkurile postate (regula lui Vilfred Pareto). Figura 16 Reprezentare grafică a intereselor utilizatorului în funcţie de popularitatea linkurilor Legendă: P reprezintă popularitatea linkului, adică câte persoane au salvat resursa respectivă common = grey = (P > 1000) popular = blue = (20 < P <= 1000) semi-popular = orange = (3 < P <= 20) random = red = (P <= 3) adaptare după http://www.mandalabrot.net/delicious/graphs.html V. ÎN LOC DE ÎNCHEIERE Despre serviciile de bookmarking se poate scrie foarte mult, mai ales din perspectivă socială şi pedagogică. Cu toate că del.icio.us este un serviciu atât de îndrăgit de utilizatorii spaţiului virtual, la noi în ţară prea puţini dintre actorii educaţionali îl folosesc. În mare parte acest lucru se datorează neîncrederii în noua tehnologie de social bookmarking şi a lipsei de interes (provenită în bună măsură din lipsa de cunoaştere şi de familiarizare cu aplicaţiile Web 2.0). Sper ca, în cele din urmă, caracterul subtil, flexibil, pertinent şi convingător ce au făcut del.icio.us unic printre celelalte servicii de social bookmarking să determine adoptarea sa în activităţile educaţionale. BIBLIOGRAFIE 1. Grosseck, G., http://grosseck.blogspot.com/search/label/del.icio.us. 2. Hammond, T.; Hannay, T.; Lund, B.; Scott, J., Social Bookmarking Tools (I). A General Review, D-Lib Magazine, aprilie 2005, vol. 11(4), http://www.dlib.org/dlib/april05/hammond/04hammond.html. 3. Holotescu, C.; Grosseck, G., Curs RSS şi bloguri în educaţie, 2007, www.timsoft.ro/weblog. 4. Hotho, A.; Jaschke, R.; Schmitz, C.; Stumme, G., BibSonomy: A Social Bookmark and Publication Sharing System, Proceedings of the First Conceptual Structures Tool Interoperability Workshop at the 14th International Conference on Conceptual Structures, 87-102, 2006. 5. http://en.wikipedia.org/wiki/Del.icio.us. 6. Cañadas, J., Tipologías y estilos en el etiquetado social, http://www.terremoto.net/tipologias-y-estlos-en-el-etiquetado-social/, 7 august 2006. 7. Maliţa, L., Noi medii de învăţare create cu ajutorul tehnologiilor de informare şi comunicare, în vol. „Educaţia adulţilor. Baze teoretice şi repere practice”, Editura Polirom, Iaşi, p. 220-240, 2007. 8. Marlow, C.; Naaman, M.; Boyd, D.; Davis, M., HT06, Tagging Paper, Taxonomy, Flickr, Academic Article, ToRead, http://www.danah.org/papers/Hypertext2006.pdf, 2006. 9. O’Connor, B., del.icio.us Mashups, Wiley Publishing Inc., 2007. 10. Richardson, W., Blogs,Wikis, Podcasts and other powerful web tools for classroom, Corwin Press, 2006. 11. Seldow, A., Social Tagging in K-12 Education: Folksonomies for Student Folk, 2006, http://mrseldow.gradeweb.com/custom/Social_tagging_in_K12_Education_Seldow_4_3_06.pdf. 12. Trevino, E.M., Social Bookmarks: Personal Organization And Collective Discovery On The Web, teză master, Universitatea Illinois, Chicago, 2006. 13. Vuorikari, R., Folksonomies, Social Bookmarking And Tagging: State-Of-The-Art, INSIGHT, mai 2007, http://insight.eun.org. 14. Waters, S., Use del.icio.us for social bookmarking, http://aquaculturepda.wikispaces.com/delicious. 